*Projekts*

LATVIJAS REPUBLIKAS MINISTRU KABINETS

2020. gada Noteikumi Nr.

Rīgā (Prot. Nr. )

**Noteikumi par īpašiem ierobežojumiem attiecībā uz darbībām ar ozona slāni noārdošām vielām un fluorētām siltumnīcefekta gāzēm**

*Izdoti saskaņā ar Ķīmisko vielu likuma*

*16. panta pirmo un trešo daļu*

I. Vispārīgie jautājumi

1. Noteikumi nosaka īpašus ierobežojumus attiecībā uz darbībām ar ozona slāni noārdošām vielām un fluorētām siltumnīcefekta gāzēm, kā arī atbildīgās institūcijas Eiropas Parlamenta un Padomes 2009. gada 16. septembra Regulā (EK) Nr. 1005/2009 par ozona slāni noārdošām vielām (turpmāk – regula Nr. 1005/2009) un Eiropas Parlamenta un Padomes 2014. gada 16. aprīļa Regulā (EK) Nr. 517/2014 par fluorētām siltumnīcefekta gāzēm un ar ko atceļ Regulu (EK) Nr. 842/2006 (turpmāk – regula Nr. 517/2014) noteikto prasību izpildei.

2. Veicot darbības ar ozona slāni noārdošām vielām vai fluorētām siltumnīcefekta gāzēm, papildus šo noteikumu 1. punktā minētajām regulām ievēro šādu regulu prasības:

2.1. Komisijas 2007. gada 18. decembra Regula (EK) Nr. 1497/2007 par noplūžu pārbaužu standartprasību noteikšanu saskaņā ar Eiropas Parlamenta un Padomes Regulu (EK) Nr. 842/2006 attiecībā uz stacionārām ugunsdrošības sistēmām, kurās izmanto fluorētās siltumnīcefekta gāzes;

2.2. Komisijas 2007. gada 19. decembra Regula (EK) Nr. 1516/2007 par noplūžu pārbaužu standartprasību noteikšanu saskaņā ar Eiropas Parlamenta un Padomes Regulu (EK) Nr. 842/2006 attiecībā uz stacionārām saldēšanas, gaisa kondicionēšanas un siltumsūkņu iekārtām, kurās izmanto fluorētās siltumnīcefekta gāzes;

2.3. Komisijas 2008. gada 2. aprīļa Regula (EK) Nr. 304/2008 par uzņēmumu un personāla sertifikācijas minimālajām prasībām un savstarpējas atzīšanas noteikumiem saskaņā ar Eiropas Parlamenta un Padomes Regulu (EK) Nr. 842/2006 attiecībā uz stacionārajām ugunsdrošības sistēmām un ugunsdzēsības aparātiem, kuros izmanto dažas fluorētās siltumnīcefekta gāzes;

2.4. Komisijas 2014. gada 30. oktobra Īstenošanas regula (ES) Nr. 1191/2014, ar ko nosaka formātu un veidu, kādā jāiesniedz ziņojumi, kas minēti Eiropas Parlamenta un Padomes Regulas (ES) Nr. 517/2014 par fluorētām siltumnīcefekta gāzēm 19. pantā;

2.5. Komisijas 2015. gada 17. novembra Īstenošanas regula (ES) Nr. 2015/2067, ar ko atbilstīgi Eiropas Parlamenta un Padomes Regulai (ES) Nr. 517/2014 nosaka minimālās prasības un nosacījumus fizisku personu sertifikācijas savstarpējai atzīšanai attiecībā uz stacionārām aukstumiekārtām, gaisa kondicionēšanas iekārtām, siltumsūkņu iekārtām un kravas refrižeratorautomobiļu un refrižeratorpiekabju aukstumiekārtām, kurās izmanto fluorētas siltumnīcefekta gāzes, un uzņēmumu sertifikācijas savstarpējai atzīšanai attiecībā uz stacionārām aukstumiekārtām, gaisa kondicionēšanas iekārtām un siltumsūkņu iekārtām, kurās izmanto fluorētas siltumnīcefekta gāzes;

2.6. Komisijas 2015. gada 17. novembra Īstenošanas regula (ES) 2015/2068, ar ko saskaņā ar Eiropas Parlamenta un Padomes Regulu (ES) Nr. 517/2014 izveido fluorētas siltumnīcefekta gāzes saturošu ražojumu un iekārtu marķējumu;

2.7. Komisijas 2016. gada 2. jūnija Īstenošanas regula (ES) 2016/879, ar ko atbilstīgi Eiropas Parlamenta un Padomes Regulai (ES) Nr. 517/2014 nosaka sīkus noteikumus par atbilstības deklarāciju, kuru sagatavo, kad tirgū laiž ar fluorogļūdeņražiem uzpildītas dzesēšanas, gaisa kondicionēšanas un siltumsūkņu iekārtas, un par šādas deklarācijas verificēšanu, ko veic neatkarīgs revidents.

**II. Kontroles iestādes**

3. Valsts vides dienests (turpmāk – dienests) atbilstoši savai kompetencei kontrolē regulas Nr. 1005/2009 4. pantā, 7. panta 1. punktā, 8. panta 1., 2. un 3. punktā, 10. panta 1., 3. un 4. punktā, 11. panta 1., 2., 3., 4., un 7. punktā, 13. panta 1. un 3. punktā, 22. panta 1., 2. un 4. punktā, 23. panta 1., 2., 3., 5. un 6. punktā, 24. panta 1. punktā un 27. pantā noteikto prasību izpildi un regulas Nr. 517/2014 3. pantā, 4. panta 1., 2., 3. un 4. punktā, 5. pantā, 6. panta 1. un 2. punktā, 7. pantā, 8. pantā, 10. panta 6. punktā, 13. pantā un 19. panta 1., 2., 3., 4. un 5. punktā, šo noteikumu 2.4. apakšpunktā minētajā regulā un 2.7. apakšpunktā minētās regulas 4. pantā noteikto prasību izpildi attiecībā uz regulu tvērumā esošo vielu izmantošanu un darbībām ar tām.

4.  Valsts augu aizsardzības dienests kontrolē regulas Nr. 1005/2009 12. pantā noteikto prasību izpildi. Ja saskaņā ar minētās regulas 12. panta 3. punktu metilbromīds tiek laists tirgū, Valsts augu aizsardzības dienests triju mēnešu laikā pēc darbībām ar metilbromīdu iesniedz Vides aizsardzības un reģionālās attīstības ministrijā pārskatu par veiktajiem kontroles pasākumiem un to rezultātiem.

5. Valsts ieņēmumu dienests atbilstoši savai kompetencei kontrolē regulas Nr. 1005/2009 15. panta 1., 2. un 3. punktā, 17. panta 1., 2. un 4. punktā un 20. panta 1. punktā, regulas Nr. 517/2014 11. panta 1. punktā, 14. panta 1. punktā un 15. panta 1., 2. un 3. punktā un šo noteikumu 2.7. apakšpunktā minētās regulas 1. un 2. pantā noteikto prasību izpildi.

6. Patērētāju tiesību aizsardzības centrs atbilstoši savai kompetencei kontrolē regulas Nr. 1005/2009 6. un 9.  pantā noteikto tirgus uzraudzības prasību izpildi attiecībā uz ražojumiem un iekārtām un regulas Nr. 517/2014 6. panta 3. punktā, 11. panta 1., 2., 4. un 5. punktā, 12. pantā un šo noteikumu 2.6. apakšpunktā minētajā regulā noteikto prasību izpildi attiecībā uz regulas Nr. 517/2014 12. panta 1. punkta a), b), c), d), e) un i) apakšpunktos minētajiem ražojumiem un iekārtām.

7. Veselības inspekcija atbilstoši savai kompetencei kontrolē regulas Nr. 1005/2009 5., 7. pantā, 8. panta 1.  punktā, 9. pantā, 10. panta 1. un 3. punktā, 11. panta 2., 3. un 5. punktā, 13. panta 1. punktā, 24. panta 1. punktā noteikto tirgus uzraudzības prasību izpildi attiecībā uz vielām un regulas Nr. 517/2014 6. panta 3. punktā, 11. panta 1., 2. un 4. punktā, 12. pantā un šo noteikumu 2.6. apakšpunktā minētās regulas noteikto prasību izpildi attiecībā uz regulas Nr. 517/2014 12. panta 1. punkta f), g) un h) apakšpunktiem.

8. Šo noteikumu 3., 5., 6. un 7. punktā minētās kontroles iestādes katru gadu līdz 1. martam iesniedz Vides aizsardzības un reģionālās attīstības ministrijā pārskatu par veiktajiem kontroles pasākumiem un to rezultātiem.

**III. Informācijas sniegšana par darbībām ar ozona slāni noārdošajām vielām un fluorētajām siltumnīcefekta gāzēm**

9. Fiziskas un juridiskas personas, kas veic darbības ar regulas Nr. 1005/2009 I un II pielikumā minētajām ozona slāni noārdošajām vielām un regulas Nr. 517/2014 I pielikumā minētajām fluorētām siltumnīcefekta gāzēm, izņemot ražošanu, importēšanu vai eksportēšanu, kā arī iepriekš uzskaitītās vielas saturošu iekārtu operatori katru gadu līdz 31. martam valsts sabiedrībai ar ierobežotu atbildību “Latvijas Vides, ģeoloģijas un meteoroloģijas centrs” iesniedz pārskatu par iepriekšējā gadā veiktajām darbībām ar ozona slāni noārdošajām vielām vai fluorētām siltumnīcefekta gāzēm atbilstoši šo noteikumu 1. pielikumam, norādot tajā iekārtas veidu un iekārtas izmantošanas sektoru un apakšsektoru atbilstoši šo noteikumu 2. pielikumam.

10. Vides aizsardzības un reģionālās attīstības ministrija katru gadu līdz 30. jūnijam Eiropas Komisijai iesniedz ikgadējo ziņojumu ar regulas Nr. 1005/2009 26. panta 1. punkta “b” un “c” apakšpunktā minēto informāciju.

11. Informāciju, kas noteikta regulas Nr. 1005/2009 26. panta 1. punkta “b” apakšpunktā, sagatavo regulas Nr. 1005/2009 26. panta 2. punktā noteiktajā formā. Katru gadu līdz 1. martam Vides aizsardzības un reģionālās attīstības ministrijai Aizsardzības ministrija iesniedz informāciju par valsts aizsardzības nozari un valsts aģentūra “Civilās aviācijas aģentūra” – par civilās aviācijas nozari.

**IV. Noplūžu pārbaude**

12. Noplūdes no iekārtām, kas minētas regulas Nr. 1005/2009 23. panta 2. punktā un regulas Nr. 517/2014 4. panta 1. punktā, pārbauda saskaņā ar standartprasībām, kas noteiktas šo noteikumu 2.1. un 2.2. apakšpunktā minētajās regulās.

**V. Personāla sertifikācija un novērtēšanas iestādes**

13. Fiziska persona, kas veic iekārtu uzstādīšanu, apkalpošanu un citas ar tām saistītas darbības, saskaņā ar regulas Nr. 517/2014 3. panta 4. punkta pirmo daļu saņem sertifikātu, kura paraugs norādīts šo noteikumu 3. pielikumā.

14. Lai nodrošinātu regulas Nr. 1005/2009 23. panta 4. punktā noteikto prasību izpildi, personāls, kas veic regulas Nr. 1005/2009 23. panta 2. punktā noteiktās darbības, saņem sertifikātu atbilstoši šo noteikumu 2.3. un 2.5. apakšpunktā minētajām regulām.

15. Personālu, kas veic darbības ar ozona slāni noārdošām vielām un fluorētām siltumnīcefekta gāzēm, atbilstoši regulas Nr. 517/2014 10. panta 5. punktam sertificē novērtēšanas iestādes, kuras akreditētas nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību.

16. Novērtēšanas iestāde paziņo dienestam par:

16.1. tās akreditāciju piecu darbdienu laikā no akreditācijas piešķiršanas brīža, norādot šādu informāciju:

16.1.1. iestādes nosaukums;

16.1.2. juridiskā un faktiskā adrese, ja tā atšķiras no juridiskās adreses;

16.1.3. akreditācijas apliecības numurs un derīguma termiņš;

16.1.4. tīmekļvietnes adrese;

16.2. akreditācijas apturēšanu vai atcelšanu piecu darbdienu laikā no akreditācijas apturēšanas vai atcelšanas brīža, norādot datumu, no kura akreditācija apturēta vai atcelta.

17. Dienests savā tīmekļvietnē ievieto un aktualizē novērtēšanas iestāžu sarakstu.

18.Novērtēšanas iestāde uztur sertificētā personāla sarakstu savā tīmekļvietnē, norādot personas vārdu, uzvārdu, sertifikāta kategoriju un numuru, un derīguma termiņu, ievērojot Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK prasības. Novērtēšanas iestāde atjauno sertificētā personāla sarakstu divu darbdienu laikā no sertifikāta piešķiršanas vai atcelšanas brīža.

19. Fiziska persona, lai saņemtu sertifikātu, novērtēšanas iestādē iesniedz iesniegumu sertifikāta saņemšanai darbībām ar ozona slāni noārdošām vielām un fluorētām siltumnīcefekta gāzēm atbilstoši šo noteikumu 4. pielikumam, norādot vienu no šādām darbībām:

19.1. stacionāru aukstumiekārtu, gaisa kondicionēšanas un siltumsūkņu iekārtu un kravas refrižeratorautomobiļu un refrižeratorpiekabju aukstumiekārtu uzstādīšana, remonts, tehniskā apkope, apkalpe vai demontāža, kurās ir ozona slāni noārdošās vielas vai fluorētās siltumnīcefekta gāzes, noplūžu pārbaude vai šādu vielu un gāzu rekuperācija no minētajām iekārtām. Iesniegumā norāda arī sertifikāta kategoriju atbilstoši šo noteikumu 2.5. apakšpunktā minētās regulas 3. panta 2. punktam;

19.2. tādu stacionāru ugunsdzēsības sistēmu uzstādīšana, remonts vai apkope, kurās ir ozona slāni noārdošās vielas vai fluorētās siltumnīcefekta gāzes, noplūžu pārbaude vai šādu vielu un gāzu rekuperācija no stacionārām ugunsdrošības iekārtām un ugunsdzēsības aparātiem;

19.3. tādu elektrosadales iekārtu uzstādīšana, apkalpe, tehniskā apkope, remonts vai izņemšana no ekspluatācijas, kurās ir fluorētās siltumnīcefekta gāzes, vai fluorēto siltumnīcefekta gāzu rekuperācija no stacionārajām elektrosadales iekārtām;

19.4. tādu šķīdinātāju rekuperācija no iekārtām, kuru pamatā ir fluorētās siltumnīcefekta gāzes;

19.5. ozona slāni noārdošo vielu un fluorēto siltumnīcefekta gāzu rekuperācija no mehānisko transportlīdzekļu gaisa kondicionēšanas sistēmām.

20. Pamatojoties uz fiziskas personas iesniegumu, novērtēšanas iestāde piecu darbdienu laikā pieņem lēmumu par atļauju personai kārtot eksāmenu un nosaka eksāmena vietu un laiku. Eksāmenu atļauj kārtot, ja iesnieguma iesniedzējs atbilst vismaz vienam no šādiem kritērijiem:

20.1. ir apgūta paredzētajām darbībām nepieciešamā profesionālā vai akadēmiskā izglītības programma;

20.2. pabeigti mācību kursi apmācības programmā, kas atbilst regulas Nr. 517/2014 10. panta 5. punktā noteiktajām prasībām.

21. Pamatojoties uz eksāmenu rezultātiem, novērtēšanas iestāde piecu darbdienu laikā pieņem lēmumu par sertifikāta piešķiršanu vai par atteikumu piešķirt sertifikātu.

22. Sertifikāta derīguma termiņš ir pieci gadi.

23. Fiziskai personai, lai pagarinātu sertifikāta derīguma termiņu, eksāmeni nav jākārto. Sertifikātu atkārtoti izsniedz, ja ir izpildīti visi uzskaitītie nosacījumi:

23.1. fiziskai personai ir vismaz triju gadu praktiska pieredze darbā ar ozona slāni noārdošām vielām vai fluorētām siltumnīcefekta gāzēm;

23.2. fiziska persona divus mēnešus pirms sertifikāta darbības termiņa beigām ir iesniegusi novērtēšanas iestādē šo noteikumu 19.  punktā minēto iesniegumu un informāciju par sertifikāta darbības laikā gūto praktisko pieredzi darbā ar ozona slāni noārdošām vielām vai fluorētām siltumnīcefekta gāzēm.

24. Dienests novērtēšanas iestādei nosūta rakstisku priekšlikumu par sertifikāta atcelšanu, ja persona, veicot profesionālo darbību, kurai nepieciešams sertifikāts, ir pārkāpusi šo noteikumu, regulas Nr. 1005/2009 vai regulas Nr. 517/2014 prasības. Priekšlikumu nosūta piecu darbdienu laikā no pārkāpuma fiksēšanas brīža.

25. Novērtēšanas iestāde pieņem lēmumu par:

25.1. atteikumu piešķirt sertifikātu, ja netiek izpildītas šo noteikumu 20.1. vai 20.2. apakšpunktā minētās prasības;

25.2. atteikumu pagarināt sertifikāta derīguma termiņu, ja netiek izpildītas šo noteikumu 23.1. un 23.2. apakšpunktā minētās prasības;

25.3. sertifikāta atcelšanu, ja ir saņemts šo noteikumu 24. punktā minētais priekšlikums.

26. Novērtēšanas iestāde izsniedz fiziskai personai rakstisku atteikumu par sertifikāta piešķiršanu vai sertifikāta derīguma termiņa pagarināšanu piecu darbdienu laikā pēc attiecīgā lēmuma pieņemšanas vai atceļ sertifikātu piecu darbdienu laikā no dienesta priekšlikuma saņemšanas brīža.

**VI. Licencēšana un sertifikācijas iestādes**

27. Juridiska vai fiziska persona, kas minēta regulas Nr. 517/2014 3. panta 4. punkta otrajā daļā vai kas veic regulas Nr. 1005/2009 23. panta 2. punktā minēto iekārtu uzstādīšanu, apkalpošanu un citas minētās darbības, saņem speciālu atļauju (licenci) darbībām ar ozona slāni noārdošām vielām vai fluorētām siltumnīcefekta gāzēm (turpmāk – licence) atbilstoši šo noteikumu 5. pielikumam. Licenci saskaņā ar šo noteikumu 2.3. un 2.5. apakšpunktā minētajām regulām elektroniska dokumenta formā izsniedz dienests.

28. Šo noteikumu 2.3. un 2.5. apakšpunktā minēto regulu izpratnē dienests veic sertifikācijas iestādes funkcijas, un licence uzskatāma par uzņēmumu sertifikātu.

29. Iesniegumu licences saņemšanai darbībām ar ozona slāni noārdošām vielām vai fluorētām siltumnīcefekta gāzēm fiziska vai juridiska persona iesniedz dienestā elektroniski, reģistrējoties dienesta vienotās vides informācijas sistēmā un sniedzot šādu informāciju:

29.1. paredzētās darbības veids:

29.1.1. tādu stacionāru aukstumiekārtu, gaisa kondicionēšanas un siltumsūkņu iekārtu uzstādīšana, remonts, tehniskā apkope un apkalpe vai demontāža, kurās ir ozona slāni noārdošās vielas vai fluorētās siltumnīcefekta gāzes. Atzīmējot šo darbības veidu, norāda iekārtas maksimālo aukstumnesēja daudzumu, izvēloties vienu no šādiem variantiem:

29.1.1.1. ne vairāk kā 3 kilogrami vai hermētiski noslēgtām iekārtām, kas ir attiecīgi marķētas, – ne vairāk par 6 kilogramiem;

29.1.1.2. bez kvantitatīviem ierobežojumiem.

29.1.2. tādu stacionāru ugunsdzēsības sistēmu uzstādīšana, remonts vai apkope, kurās ir ozona slāni noārdošās vielas vai fluorētās siltumnīcefekta gāzes;

29.2. ražotāju izsniegto sertifikātu kopijas vai juridiskas vai fiziskas personas rakstisks apliecinājums par katru no fiziskas vai juridiskas personas rīcībā esošajām iekārtām, kas nepieciešamas, lai īstenotu šo noteikumu 2.3. un 2.5. apakšpunktā minēto regulu prasības;

29.3. par katru nodarbināto sertificēto speciālistu pievieno šādu informāciju:

29.3.1. speciālista vārds un uzvārds;

29.3.2. speciālista sertifikāta numurs;

29.3.3. sertifikāta kopija;

29.3.4. dokumenta kopija, kas apliecina, ka persona ir pieņemta darbā par speciālistu minēto darbību veikšanai.

30. Licenci izsniedz, ja ir izpildīti visi uzskaitītie nosacījumi:

30.1. darbību veicējs – fiziska persona, kas ir licences saņēmēja, vai licences saņēmēja darbinieks – ir sertificēts veikt darbības ar ozona slāni noārdošām vielām vai fluorētām siltumnīcefekta gāzēm atbilstoši šo noteikumu V nodaļā minētajām prasībām, un visi darbību veicēji ir uzskaitīti licencē;

30.2. iesnieguma iesniedzējam ir pastāvīgi pieejami šo noteikumu 2.3. un 2.5. apakšpunktā norādītajās regulās minēto darbību veikšanai nepieciešamie instrumenti un aprīkojums;

30.3. iesnieguma iesniedzējs saskaņā ar šo noteikumu 9. punktu ir sniedzis pārskatu par veiktajām darbībām ar ozona slāni noārdošām vielām vai fluorētām siltumnīcefekta gāzēm.

31. Licences derīguma termiņš ir pieci gadi.

32. Dienests savā tīmekļvietnē publicē un uztur publiski pieejamu licenci saņēmušo fizisko un juridisko personu sarakstu.

33. Dienests izsniedz licenci, pieņem lēmumu par grozījumu veikšanu licencē vai pieņem lēmumu par atteikumu izsniegt licenci, vai pieņem lēmumu par atteikumu veikt grozījumus licencē 15 darbdienu laikā pēc iesnieguma saņemšanas vai licenci atceļ.

34. Dienests pieņem lēmumu par atteikumu izsniegt licenci, ja:

34.1. iesniegumā nav norādīta visa šo noteikumu 29. punktā noteiktā informācija vai tā ir nepatiesa;

34.2. fiziskā vai juridiskā persona neatbilst šo noteikumu 30. punktā minētajiem kritērijiem.

35. Dienests atceļ šo noteikumu 27. punktā minētajām personām izsniegto licenci, ja konstatē, ka:

35.1. netiek izpildītas šo noteikumu 30.1. un 30.2. apakšpunktā minētās prasības;

35.2. licences saņēmējs veic darbības ar aizliegtu kontrolējamo vielu, kas noteiktas regulā Nr. 1005/2009;

35.3. licences saņēmējs atkārtoti pārkāpis regulas Nr. 1005/2009 vai regulas Nr. 517/2014 prasības.

36. Dienests var atcelt šo noteikumu 27. punktā minētajām personām izsniegto licenci, ja konstatē, ka:

36.1. saņemot licenci, sniegta nepatiesa vai maldinoša informācija;

36.2. darbības ar ozona slāni noārdošajām vielām un fluorētām siltumnīcefekta gāzēm veic sertificēts speciālists, kas nav uzrādīts licencē;

36.3. sniegta nepatiesa informācija pārskatā par iepriekšējā gadā veiktajām darbībām ar ozona slāni noārdošajām vielām vai fluorētām siltumnīcefekta gāzēm;

36.4. nav iesniegts pārskats par iepriekšējā gadā veiktajām darbībām ar ozona slāni noārdošajām vielām vai fluorētām siltumnīcefekta gāzēm.

37. Par licences izmantošanu ir atbildīgs tās saņēmējs. Licences saņēmējam aizliegts to nodot citām personām.

VII. Noslēguma jautājumi

38. Atzīt par spēku zaudējušiem Ministru kabineta 2011. gada 12. jūlija noteikumus Nr. 563 “Noteikumi par īpašiem ierobežojumiem un aizliegumiem attiecībā uz darbībām ar ozona slāni noārdošām vielām un fluorētām siltumnīcefekta gāzēm” (Latvijas Vēstnesis, 2011, 117.nr.; 2013, 37.nr.; 2018, 157.nr.).

39. Licences iegūšanai dienestam iesniegto iesniegumu līdz šo noteikumu spēkā stāšanās dienai izskata saskaņā ar Ministru kabineta 2011. gada 12. jūlija noteikumiem Nr. 563 “Noteikumi par īpašiem ierobežojumiem un aizliegumiem attiecībā uz darbībām ar ozona slāni noārdošām vielām un fluorētām siltumnīcefekta gāzēm”.

40. Sertifikāta iegūšanai novērtēšanas iestādei iesniegto iesniegumu līdz šo noteikumu spēkā stāšanās dienai izskata saskaņā ar Ministru kabineta 2011. gada 12. jūlija noteikumiem Nr. 563 “Noteikumi par īpašiem ierobežojumiem un aizliegumiem attiecībā uz darbībām ar ozona slāni noārdošām vielām un fluorētām siltumnīcefekta gāzēm”.

41. Novērtēšanas iestāžu akreditācijas apliecības, kas izsniegtas līdz šo noteikumu spēkā stāšanās dienai, ir spēkā līdz to derīguma termiņa beigām.

42. Fizisku personu sertifikāti, kas izsniegti līdz šo noteikumu spēkā stāšanās dienai, ir spēkā līdz to derīguma termiņa beigām.

43. Licences, kas juridiskām un fiziskām personām izsniegtas līdz šo noteikumu spēkā stāšanās dienai, ir spēkā līdz to derīguma termiņa beigām.

|  |  |  |  |
| --- | --- | --- | --- |
|  |  |  |  |

Ministru prezidents A. K. Kariņš

Vides aizsardzības un reģionālās attīstības ministrs J. Pūce